Ísland þarf að breyta reglum sem skylda stjórnarmenn og framkvæmdastjórn félaga til þess að vera ríkisborgarar eða búsettir í EES ríki . Þetta er niðurstaða rökstudds álits Eftirlitsstofnunar EFTA ( ESA ) sem birt var í dag . Ísland gerir þá kröfu að framkvæmdastjórar og stjórnarmenn félaga með staðfestu á Íslandi þurfi að vera ríkisborgarar EES ríkis eða búsettir þar . Samkvæmt ESA takmarkar Ísland með þessu frelsi félaga annarra EES ríkja til þess að ákvarða með frjálsum hætti hvernig stjórn þeirra skuli vera skipuð . Þetta geti þvingað fyrirtæki til þess að breyta núverandi samsetningu framkvæmdastjórnar eða stjórnar þess . Í tilkynningu frá ESA kemur fram að á grundvelli viðurkenndrar dómaframkvæmdar og samningsbrotamáls um sama efni sem áður var til meðferðar telji ESA þessi skilyrði brjóta gegn grundvallarreglum EES-réttar um staðfesturétt . Auglýsing Skilyrðin skapa takmarkanir fyrir félög Þá kemur fram hjá ESA að þessi skilyrði skapi einnig takmarkanir fyrir félög annarra EES-ríkja sem vilja hefja starfsemi á Íslandi í gegnum skrifstofur , útibú eða dótturfélög , enda geti þau ekki valið stjórn með frjálsum hætti og skipað þá einstaklinga sem þau helst kjósa sér . „ Ríkisborgararéttur og búsetuskilyrði eru almennt ekki viðeigandi gildi til þess að meta hæfi og getu framkvæmdastjórnar og stjórnarmanna . Af þeirri ástæðu eru til staðar strangar reglur innan EES-réttar ásamt athugunum fyrir slíka einstaklinga í viðkvæmum geirum líkt og fjármálageiranum , “ segir í tilkynningunni . Ísland þarf að uppfylla samningsskuldbindingar sínar innan 2 mánaða Enn fremur kemur fram hjá ESA að stofnunin hafi sent Íslandi formlegt áminningarbréf um ofangreint í nóvember 2015 og í dag sé næsta skrefið tekið í meðferð samningsbrotamáls með því að senda frá sér rökstutt álit . Loks geti ESA vísað málinu til EFTA-dómstólsins ef Ísland uppfylli ekki samningsskuldbindingar sínar innan tveggja mánaða . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .